জুননু’র প্রাক-এয়া পর্বের কবিতাগুলোতে বৈচিত্র্যের স্বাদ আছে, আছে কবিতার উপভোগ্যতাও। এ কাব্যগ্রন্থের সবক’টি কবিতাই হ্রস, কোনো কোনোটি হ্রস্বতর, আর সেগুলোতেই শৈল্পিক সার্থকতার প্রকাশ অধিক মাত্রায়। সূচনাতেই দেখা দিয়েছে একাকিত্বের চেতনা, তাও আবার কবি আবুল হাসানের স্মরণে, যে আবুল হাসানকে আমি নিঃসঙ্গ একাকিত্বের কবি হিসেবে তার সমকালীনদের চেয়ে শ্রেষ্ঠ জ্ঞান করি এবং সে সম্বন্ধে লিখেছিও। অকাল প্রয়াত আবুল হাসানের সূচনাপর্বের কবিতা ছেপেছিলাম সাহিত্য পত্রিকা ‘নাগরিক’-এর পাতায়।